Komission asetus (EY) N:o 1475/2003, annettu 20 päivänä elokuuta 2003, syvänmeren koralliriuttojen suojelemisesta troolaamisen vaikutuksilta Skotlannin luoteispuolella



Virallinen lehti nro L 211 , 21/08/2003 s. 0014 - 0015



Komission asetus (EY) N:o 1475/2003, annettu 20 päivänä elokuuta 2003, syvänmeren koralliriuttojen suojelemisesta troolaamisen vaikutuksilta Skotlannin luoteispuolella EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002(1) ja erityisesti sen 7 artiklan, sekä katsoo seuraavaa: (1) Asetuksen (EY) N:o 2371/2002 mukaisesti yhteisessä kalastuspolitiikassa noudatetaan ennalta varautumisen periaatetta toteuttamalla toimenpiteitä, joilla saatetaan kalastustoimien vaikutukset meriekosysteemeihin mahdollisimman vähäisiksi. (2) Tuoreiden tutkimusraporttien ja erityisesti kansainvälisen merentutkimusneuvoston raporttien mukaan syvänmeren korallien (Lophelia pertusa) kasaumia on löydetty ja kartoitettu Skotlannin luoteispuolella sijaitsevalla Yhdistyneen kuningaskunnan lainkäyttövaltaan kuuluvalla alueella. Nämä Darwin Mounds -nimellä tunnetut kasaumat ovat osoittautuneet hyvin säilyneiksi, mutta niissä on havaittavissa pohjatroolikalastuksen aiheuttamia vaurioita. (3) Tieteelliset tutkimukset ovat osoittaneet, että tällaiset kasaumat muodostavat luontotyyppejä, jotka toimivat tärkeiden ja erittäin monimuotoisten biologisten yhteisöjen kasvupaikkana. Näiden luontotyyppien katsotaan yleisesti vaativan ensisijaista suojelua. Syvänmeren koralliriutat on äskettäin sisällytetty Koillis-Atlantin merellisen ympäristön suojelusta vuonna 1998 tehdyn yleissopimuksen (OSPAR-yleissopimus) uhanalaisten luontotyyppien luetteloon. (4) Koralliriutat sisältyvät luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettuun neuvoston direktiiviin 92/43/ETY(2), sellaisena kuin se on viimeksi muutettuna direktiivillä 97/62/EY(3), yhteisön tärkeinä pitäminä luontotyyppeinä, joiden suojelemiseksi on osoitettava erityisten suojelutoimien alueita. Yhdistynyt kuningaskunta on virallisesti ilmaissut aikeensa nimetä Darwin Mounds erityisten suojelutoimien alueeksi suojellakseen tätä luontotyyppiä ja täyttääkseen direktiivissä säädetyt velvoitteensa. (5) Yhdistynyt kuningaskunta on kiinnittänyt komission huomiota siihen, että eräät troolarit saattavat liikkuvia syvänmeren kalaparvia seuratessaan keskittää toimintansa Darwin Moundsin alueelle ja aiheuttaa korvaamattomia vahinkoja näille syvänmeren luontotyypeille. (6) Yhdistynyt kuningaskunta on sen vuoksi pyytänyt, että asetuksen (EY) N:o 2371/2002 nojalla toteutettaisiin kiireellisiä toimenpiteitä pohjatroolien kieltämiseksi edellä mainituilla korallikasaumilla. Yhdistynyt kuningaskunta on antanut pyyntönsä tiedoksi muille jäsenvaltioille, jotka eivät toimittaneet komissiolle huomautuksia määräajassa. (7) Yhdistyneen kuningaskunnan toimittaman näytön nojalla on päädyttävä siihen tulokseen, että kyseinen luontotyyppi on vakavasti uhattuna ja että on toimittava viipymättä. Koska kalastustoimintaa harjoitettaisiin pohjatrooleja käyttäen kyseisellä alueella edelleen runsaasti lähikuukausina ennen kuin neuvosto ehtii toteuttaa minkäänlaisia toimenpiteitä, on aiheellista kieltää viipymättä pohjatroolien käyttö edellä mainittujen korallikasaumien alueella käyttäen asetuksen (EY) N:o 2371/2002 nojalla säädettäviä kiireellisiä toimenpiteitä, ON ANTANUT TÄMÄN ASETUKSEN: 1 artikla On kiellettyä käyttää aluksella pohjatroolia tai sen kaltaisia vedettäviä verkkoja, joilla kalastetaan merenpohjaa pitkin, seuraavat koordinaatit yhdistävän linjan rajoittamalla alueella: >TAULUKON PAIKKA> 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan kuusi kuukautta. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä elokuuta 2003. Komission puolesta Franz Fischler Komission jäsen (1) EYVL L 358, 31.12.2002, s. 59. (2) EYVL L 206, 22.7.1992, s. 7. (3) EYVL L 305, 8.11.1997, s. 42.